אחרי ביקור ראש הממשלה בנימין נתניהו בעומאן, שטף ביקורים של שרים במדינות המפרץ. נתניהו הודיע היום (ראשון) בישיבת הממשלה כי שר התחבורה והמודיעין ישראל כץ ייסע בשבוע הבא לכנס תחבורה בינלאומי בעומאן. זאת בנוסף לנסיעתו של שר התקשורת איוב קרא שצפוי להמריא מחר לדובאי שבאיחוד האמירויות, כדי להשתתף בכנס תקשורת בינלאומי. במקביל, שרת התרבות והספורט מירי רגב ייצגה את ישראל בסוף השבוע האחרון בטורניר הגרנד פרי בג'ודו באבו דאבי ואף צולמה לצדו של מקבילה, שר הספורט המקומי ובירכה אותו. כל שלושת השרים - כץ, רגב וקרא - משתתפים בכנסים בינלאומיים שמתקיימים במדינות המפרץ, ולא מדובר בביקורים מדיניים.